KOMISIJOS REGLAMENTAS (EB) Nr. 12/2005
2005 m. sausio 6 d.
iš dalies keičiantis Reglamentų (EB) Nr. 809/2003 ir (EB) Nr. 810/2003 nuostatas dėl pereinamojo laikotarpio priemonių, taikomų pagal Europos Parlamento ir Tarybos reglamentą (EB) Nr. 1774/2002 komposto ir biologinių dujų įmonėms, pratęsimo
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. spalio 3 d. Europos Parlamento ir Tarybos reglamenta (EB) Nr. 1774/2002, nustatanti sveikatos taisykles gyvūninės kilmės šalutiniams produktams, neskirtiems vartoti žmonėms (1), ypač į jo 32 straipsnio 1 dalį,
kadangi:
(1)
Reglamente (EB) Nr. 1774/2002 nustatytos sveikatos taisyklės gyvūninės kilmės šalutiniams produktams, neskirtiems vartoti žmonėms. Atsižvelgiant į griežtus šių taisyklių reikalavimus, buvo įvestos laikinos priemonės.
(2)
2003 m. gegužės 12 d. Komisijos reglamente (EB) Nr. 809/2003 dėl Europos Parlamento ir Tarybos reglamento (EB) Nr. 1774/2002 laikinųjų priemonių, susijusių su 3 kategorijos medžiagų ir mėšlo perdirbimo komposto įmonėse standartais (2), numatytas laikotarpis, per kurį pramonė gali prisitaikyti ir sukurti alternatyvius 3 kategorijos medžiagų ir mėšlo perdirbimo standartus komposto įmonėse iki 2004 m. gruodžio 31 d.
(3)
2003 m. gegužės 12 d. Komisijos reglamente (EB) Nr. 810/2003 dėl Europos Parlamento ir Tarybos reglamento (EB) Nr. 1774/2002 pereinamojo laikotarpio priemonių, susijusių su 3 kategorijos medžiagų ir mėšlo perdirbimo biologinių dujų įmonėse standartais (3), numatytas laikotarpis, per kurį pramonė gali prisitaikyti ir sukurti alternatyvius 3 kategorijos medžiagų ir mėšlo perdirbimo standartus biologinių dujų įmonėse iki 2004 m. gruodžio 31 d.
(4)
Komisija paprašė Europos maisto saugos tarnybos (EFSA) pareikšti nuomonę, kad galėtų nustatyti alternatyvius standartus komposto ir biologinių dujų įmonėms. Kol bus paskelbta EFSA nuomonė, valstybės narės ir operatoriai paprašė Komisijos pratęsti Reglamentuose (EB) Nr. 809/2003 ir (EB) Nr. 810/2003 numatytų laikinųjų priemonių galiojimą, kad nenutrūktų prekyba.
(5)
Dėl šios priežasties reikia pratęsti Reglamentuose (EB) Nr. 809/2003 ir (EB) Nr. 810/2003 numatytų laikinųjų priemonių galiojimą tolesniam laikotarpiui, kuris leistų valstybėms narėms suteikti operatoriams leidimą toliau taikyti nacionalines taisykles, taikomas 3 kategorijos medžiagų ir mėšlo perdirbimo standartus komposto ir biologinių dujų įmonėse.
(6)
Šiame reglamente numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 809/2003 iš dalies keičiamas taip: 1 straipsnio 1 dalyje, 3 straipsnio 2 dalyje ir 4 straipsnyje data „2004 m. gruodžio 31 d.“ pakeičiama „2005 m. gruodžio 31 d.“.
2 straipsnis
Reglamentas (EB) Nr. 810/2003 iš dalies keičiamas taip: 1 straipsnio 1 dalyje, 3 straipsnio 2 dalyje ir 4 straipsnyje data „2004 m. gruodžio 31 d.“ pakeičiama „2005 m. gruodžio 31 d.“.
3 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. sausio 6 d.